b'\n_START_ARTICLE_\nLudus\n_START_PARAGRAPH_\nLudus (mitmuses ludi) ehk Gladiaatorite kool oli Vana-Rooma gladiaatorite elu- ja harjutuspaik.\n_START_SECTION_\nKoolide liigid\n_START_PARAGRAPH_\nKeiserlikud koolid olid Roomas. Need olid oma aja parimad, neis olid parimad treenerid ja tohtrid. Oli v\xc3\xb5imalus v\xc3\xb5idelda Colosseumis Rooma keisri ees ja suure tasu eest. \xc3\x9chiskonna rikkamad (ka Julius Caesar) omasid oma luduseid, sest see oli odavam, kui palgata pidustusteks uusi v\xc3\xb5itlejaid. Koolis v\xc3\xb5is olla sadu gladiaatoreid._NEWLINE_Provintsikoolid olid impeeriumi suuremates linnades. M\xc3\xb5nes linnas oli oma munitsipaalne kool, osa koole olid eravalduses. Oli linnu, millel oli oma amfiteater, kuid puudus ludus. Gladiaatorid olid huvitatud oma koduareenil v\xc3\xb5itlemisest, sest lisaks kohalikule kuulsusele oli ka surmav\xc3\xb5itluse t\xc3\xb5en\xc3\xa4osus v\xc3\xa4iksem._NEWLINE_R\xc3\xa4ndtruppides olid v\xc3\xb5itlejateks endised leegion\xc3\xa4rid ja need, kes mujale ei sobinud. R\xc3\xa4ndtrupid korraldasid eri paigus v\xc3\xb5itlusi, mis olid rohkem etendused, sest neil ei olnud kasulik oma trupi liikmeid surnutena kaotada. Luduste gladiaatorid suhtusid truppidesse halvakspanuga.\n_START_SECTION_\nKooli astumine\n_START_PARAGRAPH_\nVabatahtlikult kooli astujatele (auctoratus) anti v\xc3\xb5imalus p\xc3\xb5hipalgas kokku leppida, kuid koolituse kulud arvati hiljem palgast maha. Siiski hinnati kooli astujate keha "v\xc3\xa4\xc3\xa4rtus" juhuks, kui ta peaks areenil surema ja see oli \xc3\xbcldjuhul 2000 sestertsi, mis maksti kohe v\xc3\xa4lja. Kurjategijatel, kes olid karistuseks gladiaatoriks m\xc3\xa4\xc3\xa4ratud, ning orjadel sellist v\xc3\xb5imalust polnud. Kaugeltki iga\xc3\xbcks ei saanud kooli astuda, sest kehvad gladiaatorid areenil v\xc3\xb5isid kooli maine alla t\xc3\xb5mmata. Vabatahtlik, kes oli tulles vaba mees, tegi kokkuleppe gladiaatorite kooli juhi lanistaga. Peale gladiaatori vandet\xc3\xb5otuse andmist sai lanistast tema omanik, kellel oli \xc3\xb5igus teda peksta, piinata ja ka tappa._NEWLINE_Gladiaatorite eri v\xc3\xb5itlejat\xc3\xbc\xc3\xbcpe majutati ludustes eraldi kasarmutes. Lanista \xc3\xbcritas eri r\xc3\xbchmi omavahel pinges hoida, mis andis areenil v\xc3\xb5itlusele hiljem v\xc3\xbcrtsi juurde.\n_START_SECTION_\nV\xc3\xa4lja\xc3\xb5pe\n_START_PARAGRAPH_\nKooli astudes hinnati uustulnuka v\xc3\xb5imekust, mille juurde v\xc3\xb5is kuuluda ka prooviv\xc3\xb5itlus. Kui hiljem selgus, et vastuv\xc3\xb5etu v\xc3\xb5imekus ei olnud piisav, v\xc3\xb5idi kasutuks peetav algaja saata kohe ka areenile perspektiivikama vastu, et too saaks esimese v\xc3\xb5itja- ja tapjakogemuse. Algajale gladiaatorile anti koolis kiiver, tavalisest raskem kilp ning puust m\xc3\xb5\xc3\xb5k, mis oli v\xc3\xb5itlusrelvast kaks korda raskem. "Vastaseks" oli maasse rammitud puust post \xe2\x80\x93 palus._NEWLINE_Koolis \xc3\xb5ppis gladiaator p\xc3\xb5hil\xc3\xb6\xc3\xb6ke ja t\xc3\xb5rjeid, v\xc3\xb5itlusv\xc3\xb5tete tundmine oli eluliselt oluline. Toores j\xc3\xb5ud oli gladiaatorite jaoks v\xc3\xa4ga t\xc3\xa4htis, igap\xc3\xa4evaste treeningute ajal kasvatati pidevalt lihaseid, mis kohati olid \xc3\xbclearenenud. Ta oli h\xc3\xa4sti toidetud, paremini kui tavaline roomlane. Toiduks oli p\xc3\xb5hiliselt liha (ka areenil tapetud loomad), oder ja juurviljad. Kuna toidus oli v\xc3\xa4he kaltsiumit, lisati k\xc3\xb6rdile puus\xc3\xbctt._NEWLINE_Gladiaator \xc3\xb5ppis tundma t\xc3\xa4htsamate elundite ja veresoonte asukohti inimkehas, samuti nende r\xc3\xbcndamise v\xc3\xb5imalusi eri kaitserelvastuse puhul._NEWLINE_P\xc3\xa4rast mitmekuist "kuiva" treeningut langetati gladiaatori suhtes otsus, milline v\xc3\xb5itlejat\xc3\xbc\xc3\xbcp on talle sobivaim. Samuti v\xc3\xb5is valikut m\xc3\xa4\xc3\xa4rata see, millist v\xc3\xb5itlejat\xc3\xbc\xc3\xbcpi gladiaatoreid oli areenil parajasti k\xc3\xb5ige rohkem hukkunud. Paremates koolides pandi algaja gladiaator v\xc3\xb5itlema erinevas stiilis vastastega, et selgitada temale sobivaim v\xc3\xb5itlejat\xc3\xbc\xc3\xbcp ja relvastus. Peale seda v\xc3\xb5is gladiaator endale valida v\xc3\xb5itlejanime v\xc3\xb5i m\xc3\xa4\xc3\xa4rati see talle, sest kiivri t\xc3\xb5ttu oli ta anon\xc3\xbc\xc3\xbcmne._NEWLINE_V\xc3\xa4lja\xc3\xb5ppinuna v\xc3\xb5itles gladiaator 3\xe2\x80\x934 korda aastas, kui ta varem ei langenud.'